CELEX: 32014D0562
Language: el
Date: 2014-05-15 00:00:00
Title: Απόφαση αριθ. 562/2014/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014 , σχετικά με τη συμμετοχή της Ευρωπαϊκής Ένωσης στην αύξηση του κεφαλαίου του Ευρωπαϊκού Ταμείου Επενδύσεων

24.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 156/1
            
         ΑΠΌΦΑΣΗ αριθ. 562/2014/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 15ης Μαΐου 2014
   σχετικά με τη συμμετοχή της Ευρωπαϊκής Ένωσης στην αύξηση του κεφαλαίου του Ευρωπαϊκού Ταμείου Επενδύσεων
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 173 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Σύμφωνα με την απόφαση 94/375/ΕΚ του Συμβουλίου (3), το Ευρωπαϊκό Ταμείο Επενδύσεων (το «Ταμείο») ιδρύθηκε το 1994 για την «προώθηση της διαρκούς και ισόρροπης ανάπτυξης εντός της Κοινότητας».
            
         
               (2)
            
            
               Μετά από την αύξηση του εγγεγραμμένου κεφαλαίου του Ταμείου το 2007, το εγκεκριμένο κεφάλαιο του Ταμείου ανέρχεται σε 3 δισεκατ. EUR, υποδιαιρούμενο σε 3 000 μερίδια αξίας 1 εκατ. EUR έκαστο με καταβεβλημένη αναλογία του κεφαλαίου της τάξης του 20 %. Η Ένωση, εκπροσωπούμενη από την Επιτροπή, συμμετείχε στην προηγούμενη αύξηση του εγγεγραμμένου κεφαλαίου του Ταμείου σύμφωνα με την απόφαση 2007/247/ΕΚ του Συμβουλίου (4).
            
         
               (3)
            
            
               Συνεπώς, η Ένωση, εκπροσωπούμενη από την Επιτροπή, έχει εγγραφεί επί του παρόντος για 900 συνολικά μερίδια του Ταμείου, ονομαστικής αξίας 900 εκατ. EUR, εκ των οποίων καταβάλλονται τα 180 εκατ. EUR.
            
         
               (4)
            
            
               Το Ευρωπαϊκό Συμβούλιο της 28ης-29ης Ιουνίου 2012 ενέκρινε το «Σύμφωνο για την ανάπτυξη και την απασχόληση» για την προώθηση της έξυπνης, αειφόρου, χωρίς αποκλεισμούς, αποδοτικής ως προς τη χρήση πόρων ανάπτυξης και ταυτόχρονη δημιουργία νέων θέσεων απασχόλησης. Στο πλαίσιο αυτό, το Ευρωπαϊκό Συμβούλιο επεσήμανε στα συμπεράσματά του, μεταξύ των περαιτέρω επειγουσών δράσεων που απαιτούνται σε ενωσιακό επίπεδο για την τόνωση της ανάπτυξης και της δημιουργίας θέσεων απασχόλησης, την ενίσχυση της χρηματοδότησης της οικονομίας και την ενίσχυση της ανταγωνιστικότητας της Ευρώπης ως τόπου παραγωγής και επενδύσεων, ότι θα πρέπει να αναπτυχθεί η δραστηριότητα του Ταμείου, ιδίως σε ό,τι αφορά τις δραστηριότητές του στον τομέα των επιχειρηματικών κεφαλαίων, σε συνδυασμό με τις υφιστάμενες εθνικές δομές, όπως οι εθνικές τράπεζες και τα ιδρύματα προώθησης.
            
         
               (5)
            
            
               Για την περαιτέρω προώθηση των επενδύσεων και της πρόσβασης στις πιστώσεις, το Ευρωπαϊκό Συμβούλιο της 27ης-28ης Ιουνίου 2013 δρομολόγησε την εφαρμογή του «Νέου σχεδίου επενδύσεων για την Ευρώπη» για την υποστήριξη των μικρομεσαίων επιχειρήσεων (ΜΜΕ) και την τόνωση της χρηματοδότησης της οικονομίας. Στο πλαίσιο αυτό, το Ευρωπαϊκό Συμβούλιο στα συμπεράσματά του κάλεσε την Επιτροπή και την Ευρωπαϊκή Τράπεζα Επενδύσεων (ΕΤΕπ) να δώσουν προτεραιότητα στην αύξηση της ικανότητας πιστωτικής ενίσχυσης του Ταμείου.
            
         
               (6)
            
            
               Υπενθυμίζοντας ότι η αποκατάσταση των κανονικών επιπέδων δανεισμού στην οικονομία, ιδίως σε ό,τι αφορά τις ΜΜΕ, εξακολουθεί να αποτελεί προτεραιότητα, το Ευρωπαϊκό Συμβούλιο της 19ης-20ής Δεκεμβρίου 2013 κάλεσε την Επιτροπή και την ΕΤΕπ να ενισχύσουν περαιτέρω την ικανότητα του Ταμείου, μέσω της αύξησης του κεφαλαίου του με στόχο την επίτευξη τελικής συμφωνίας έως τον Μάιο του 2014.
            
         
               (7)
            
            
               Το σημερινό επίπεδο των ιδίων πόρων του Ταμείου δεν καθιστά δυνατή τη σημαντική αύξηση των δραστηριοτήτων του, ώστε να ανταποκριθεί στο αίτημα του Ευρωπαϊκού Συμβουλίου, δεδομένου ότι οι πράξεις εγγυοδοσίας και επιχειρηματικών κεφαλαίων του Ταμείου δεν μπορούν να υπερβαίνουν το ανώτατο όριο των συνολικών υποχρεώσεων του Ταμείου που καθορίζεται από το Καταστατικό του Ταμείου ή από τη Γενική Συνέλευσή του. Επιπλέον, η ικανότητα πιστωτικής ενίσχυσης του Ταμείου περιορίζεται από το μέγεθος των διαθέσιμων ιδίων πόρων του.
            
         
               (8)
            
            
               Συνεπώς, στις 26 Νοεμβρίου 2013 το Διοικητικό Συμβούλιο του Ταμείου ενέκρινε το σκεπτικό της αύξησης του εγγεγραμμένου κεφαλαίου του έως 1 500 εκατ. EUR, καθιστώντας δυνατή την απαραίτητη αύξηση των ιδίων πόρων. Οι τεχνικές ρυθμίσεις και η λεπτομερής διαδικασία για την αύξηση θα υποβληθούν στο διοικητικό συμβούλιο, σε εύθετο χρόνο, συνοδεύοντας την αίτηση χορήγησης αδείας για την υποβολή πρότασης προς έγκριση στη Γενική Συνέλευση του Ταμείου του 2014.
            
         
               (9)
            
            
               Οι μέτοχοι του Ταμείου θα πρέπει να εγγραφούν στα νέα μερίδια κατά την κρίση τους για τετραετή περίοδο από το 2014 έως το 2017. Η τιμή των νέων μεριδίων θα πρέπει να καθορίζεται ετησίως και θα πρέπει να βασίζεται στο μαθηματικό τύπο της καθαρής αξίας ενεργητικού που έχει εγκριθεί από τους μετόχους του Ταμείου.
            
         
               (10)
            
            
               Η συμφωνία για τη χρηματοδότηση της συνεισφοράς της Ένωσης στην αύξηση του κεφαλαίου του Ταμείου θα πρέπει να τελεί υπό την επιφύλαξη της πιθανής μεταχείρισης των μερισμάτων.
            
         
               (11)
            
            
               Είναι σκόπιμο να συμμετάσχει η Ένωση στην αύξηση του κεφαλαίου του Ταμείου προκειμένου να επιτύχει τους ενωσιακούς στόχους για την ενθάρρυνση ενός περιβάλλοντος που να ευνοεί την ανάληψη πρωτοβουλιών και την ανάπτυξη επιχειρήσεων σε ολόκληρη την Ένωση, ιδίως των ΜΜΕ, και για την προώθηση της καλύτερης αξιοποίησης του βιομηχανικού δυναμικού των πολιτικών της Ένωσης στους τομείς της καινοτομίας, της έρευνας και της τεχνολογικής ανάπτυξης, όπως διατυπώθηκαν στα συμπεράσματα του Ευρωπαϊκού Συμβουλίου της 28ης-29ης Ιουνίου 2012, της 27ης-28ης Ιουνίου 2013 και της 19ης-20ής Δεκεμβρίου 2013 και περιγράφηκαν λεπτομερώς στο «Σύμφωνο για την ανάπτυξη και την απασχόληση» και στο «Νέο σχέδιο επενδύσεων για την Ευρώπη».
            
         
               (12)
            
            
               Όσον αφορά τους ειδικούς στόχους που επιδιώκονται με τη συμμετοχή της Ένωσης στην αύξηση του κεφαλαίου του Ταμείου, ειδικότερα την υποστήριξη των δράσεων του Ταμείου που συμπληρώνουν τις δράσεις των κρατών μελών υπέρ των επιχειρήσεων, ιδιαίτερα των ΜΜΕ, το άρθρο 173 παράγραφος 3 της Συνθήκης για τη λειτουργία της Ευρωπαϊκής Ένωσης προβλέπει τις απαραίτητες εξουσίες για την έκδοση της παρούσας απόφασης.
            
         
               (13)
            
            
               Για να μπορέσει ο εκπρόσωπος της Ένωσης στη Γενική Συνέλευση του Ταμείου να ψηφίσει για την αύξηση του κεφαλαίου, το ταχύτερον δυνατόν, η παρούσα απόφαση θα πρέπει να τεθεί σε ισχύ την επόμενη ημέρα από τη δημοσίευσή της,
            
         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η παρούσα απόφαση αποσκοπεί στο να αυξήσει την υποστήριξη από το Ευρωπαϊκό Ταμείο Επενδύσεων (το «Ταμείο») των δράσεων που συμπληρώνουν τις δράσεις των κρατών μελών υπέρ των επιχειρήσεων, ιδιαίτερα των μικρομεσαίων επιχειρήσεων.
   Άρθρο 2
   Πέραν των παρόντων μετοχικών μεριδίων της στο Ταμείο, η Ένωση εγγράφεται στο Ταμείο για έως 450 μερίδια, ονομαστικής αξίας 1 εκατ. EUR έκαστο. Η εγγραφή στα μερίδια και οι ετήσιες πληρωμές πραγματοποιούνται σύμφωνα με τους όρους και τις προϋποθέσεις που εγκρίνονται από τη Γενική Συνέλευση του Ταμείου.
   Άρθρο 3
   Η Ένωση αγοράζει τα νέα μερίδια του Ταμείου στη διάρκεια τετραετούς περιόδου αρχής γενομένης από το 2014. Κατά τη διάρκεια της περιόδου 2014-2017, διατίθεται συνολικό ποσό έως 178 εκατ. EUR από τον γενικό προϋπολογισμό της Ένωσης για να καλυφθεί το κόστος της εγγραφής, χρησιμοποιώντας ήδη προγραμματισθείσες πιστώσεις στο πλαίσιο του τομέα 1α του πολυετούς δημοσιονομικού πλαισίου για την περίοδο 2014-2020 προκειμένου να μείνουν αμετάβλητες οι συνολικές κατανεμηθείσες δαπάνες. Οι δημοσιονομικές αναλήψεις υποχρεώσεων μπορούν να υποδιαιρεθούν σε ετήσιες δόσεις κατά τη διάρκεια τεσσάρων ετών, σύμφωνα με το άρθρο 85 παράγραφος 4 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (5).
   Άρθρο 4
   Η Επιτροπή παρακολουθεί πώς επιτυγχάνεται ο στόχος του άρθρου 1 και υποβάλλει δύο εκθέσεις στο Ευρωπαϊκό Κοινοβούλιο και στο Συμβούλιο: μία ενδιάμεση έκθεση έως την 31η Δεκεμβρίου 2016 και μία τελική έκθεση έως την 31η Δεκεμβρίου 2018.
   Άρθρο 5
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 15 Μαΐου 2014.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         Δ. ΚΟΫΡΚΟΥΛΑΣ
      
   
   
      (1)  Γνώμη της 25ης Μαρτίου 2014 (δεν έχει ακόμη δημοσιευθεί στην Επίσημη Εφημερίδα).
   
      (2)  Θέση του Ευρωπαϊκού Κοινοβουλίου της 16ης Απριλίου 2014 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 6ης Μαΐου 2014.
   
      (3)  Απόφαση 94/375/ΕΚ του Συμβουλίου, της 6ης Ιουνίου 1994, για τη συμμετοχή της Κοινότητας ως μέλους στο Ευρωπαϊκό Ταμείο Επενδύσεων (ΕΕ L 173 της 7.7.1994, σ. 12).
   
      (4)  Απόφαση 2007/247/ΕΚ του Συμβουλίου, της 19ης Απριλίου 2007, σχετικά με την κοινοτική συμμετοχή στην αύξηση του κεφαλαίου του Ευρωπαϊκού Ταμείου Επενδύσεων (ΕΕ L 107 της 25.4.2007, σ. 5).
   
      (5)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      Δήλωση του Ευρωπαϊκού Κοινοβουλίου και του Συμβουλίου
      Το Ευρωπαϊκό Κοινοβούλιο και το Συμβούλιο συμφωνούν να αντιμετωπιστεί το ζήτημα της φορολογικής μεταχείρισης των μερισμάτων του Ταμείου στο πλαίσιο της επόμενης αναθεώρησης των δημοσιονομικών κανονισμών που εφαρμόζονται στον γενικό προϋπολογισμό της Ένωσης, ή, το αργότερο, στο πλαίσιο της ενδιάμεσης έκθεσης για την επίτευξη των στόχων που προβλέπεται στο άρθρο 4.